偈頌六十首  其五三
作者：釋曇華
朝代：宋

paragraphs: 四月初八佛生日，天下叢林皆浴佛。
佛身充滿太虛空，何處更有虛空覓。
見前僧俗等金軀，長短方圓皆顯赫。
放光動地二六時，從本至今無間隔。
今有檀越女弟子，劉氏同男王承直。
曠大劫來植善根，所行真實如菩薩。
當知功德福無涯，回向癸未誕生日。
唯願歲君嚮此誠，諸天星曜同昭格。
資持劉氏從此去，壽同趙州百二十。
更祈不盡大功勳，保男察判官崇極。
子子孫孫福祿昌，無量福田咸併集。
此月十四往臨安，龍天當護爲般挈。
三江九堰聰明神，稽首歸依助英傑。
全家既達九重城，母子忻懽仰天力。